kombinácia liečiv
Dobrý deň, poprosila by som Vás o radu, užívam Escitalopram Farmax 20mg, Trombex 75mg a Atoris 10mg, či môžem k týmto liekom zároveň užívať  na tenznú dennú bolesť hlavy DICUNO 25 mg filmom obalené tablety . Ďakujem pekne. (lebo inak mi pomáha len Flector 50mg) a ten nechcem užívať často.
Dobrý deň,
ďakujeme za Vašu otázku.
Oba lieky, aj liek Dicuno a aj liek Flector rapid obsahujú ako účinnú látku diklofenak, ktorý patrí do skupiny liekov známych ako nesteroidové protizápalové lieky (NSAID).
Medzi liekom liekom Trombex a liečivami zo skupiny nesteroidových antiflogistík bola popísaná závažná interakcia, ktorej výsledkom je riziko vzniku erózii a vredov v GIT s následným rizikom krvácania. Kombináciu liečiv musí lekár zvážiť, prípadne prehodnotiť dávkovanie. Pri súčasnej kombinácii liečiv sa odporúča kontrola zrážanlivosti krvi (monitorovanie INR).
Ďalej pri súčasnom užívaní lieku Escitalopram a liečiv zo skupiny nesteroidné antiflogistiká je zvýšené riziko gastrointestinálnych vredov a krvácania. Rovnako uvedená kombinácia liekov môže viesť k významnému zosilneniu účinku lieku zo skupiny nesteroidných antiflogistík, čo môže mať za následok aj zvýšené riziko výskytu nežiadúcich účinkov. Kombinácia liekov sa neodporúča bez porady s lekárom, ktorý v prípade nevyhnutnosti upraví dávkovanie liekov.
Užívanie liekov od bolesti Dicuno Vám vzhľadom k uvedeným interakciám s Vašimi liekmi neodporúčam, pokiaľ nie sú priamo indikované lekárom.
S pozdravom
PharmDr. Patrícia Čečková